En laks skal stadig have lov til at hedde en laks - og ikke en Salmo salar.

Derfor vil det nordjyske folketingsmedlem Lene Espersen (C) have den socialdemokratiske fødevareminister Mette Gjerskov til at reagere i sag om latinske fiskenavne.

Ifølge Berlingske Business betyder en ny EU-regel, at fiskehandlere fra i år skal skilte med latinske navne, når de sælger deres fisk. Fødevarestyrelsen kalder det forbrugeroplysning, men det er Lene Espersen bestemt ikke enig i:

- Hvis det ikke var fordi, at jeg vidste, at vi kun var i februar måned, ville jeg tro, at det var en aprilsnar, siger hun til DR Nordjylland.

Ifølge den tidligere minister er den nye regel hverken en fordel for forbrugere eller fiskehandlere, men vil derimod kun føre til unødvendigt besvær.